Fellibylurinn Ída hefur náð styrk fjórða stigs fellibyls og reiknað er með að hann nái landi á suðurströnd Bandaríkjanna í kvöld. Varað er við að þetta verði sterkasti fellibylur sem fer yfir Louisiana-ríki frá því um miðja nítjándu öld.
Þúsundir íbúa í Louisiana-ríki hafa síðustu daga lagt á flótta, en búist er við því að vindhraðinn verði að minnsta kosti 58 metrar á sekúndu að jafnaði þegar Ída nær landi. Talið er að veðurofsinn nái hámarki um klukkan sjö í kvöld að staðartíma sem er um miðnætti að íslenskum tíma. John Bel Edwards, ríkisstjóri Louisiana, ítrekaði hættuna fyrir íbúum á fréttamannafundi í gærkvöld. Hann sagði fellibylinn þann sterkasta sem hefur farið yfir svæðið síðan árið átján hundruð og fimmtíu.
This will be one of the strongest hurricanes to hit anywhere in Louisiana since at least the 1850s. We can also tell you that your window of time is closing. It is rapidly closing.
Edwards sagði að tími íbúa til þess að komast á brott og í öruggt skjól væri að renna út og það hratt. Joe Biden Bandaríkjaforseti varaði íbúa ríkisins einnig við í ávarpi í gærkvöld.
I`m urging the people of the area to pay attention and be prepared. I want to say it again. Pay attention and be prepared.
Þúsundir íbúa Louisiana-ríkis í Bandaríkjunum hafa flúið heimili sín, en búist er við að fellibylurinn Ída nái þar landi í kvöld. Varað er við sterkasta fellibyl frá því um miðja nítjándu öld.